Medupi se eenheid 3 ná maande op volle kapasiteitDie Medupi-kragsentrale. (Foto: Eskom) Nadat die Medupi-kragsentrale 75 dae lank weens enorme ontwerpfoute buite diens was, het dié sentrale se eenheid 3 eindelik aanlyn gekom. Die eenheid het verlede week sy volle opwekkingskapasiteit van 793 MW bereik. “Die afhandeling van die werk aan die eenheid binne die voorgeskrewe tyd dui op die Medupi-span en sy kontrakteurs se toewyding tot die verbetering van die aanleg se vertoning wat betref beskikbaarheid en bestendigheid,” het Jan Oberholzer, Eskom sy bedryfshoof, gesê. Oberholzer het gesê die bereiking van dié mylpaal moet geloof word omdat verskeie rolspelers bygedra het om suksesvolle oplossings te vind. Eskom sê die hooffokus van die instandhoudingswerk was om die tegniese oplossings vir probleme met die stoomketels in werking te stel. Verstellings moes aan verskeie komponente van die eenheid aangebring word. Verskeie toetse word nou op die eenheid gedoen. Nóg ŉ inspeksie sal ná 2 500 uur in bedryf op toerusting gedoen word om die doeltreffendheid van die aanpassings te meet. Eskom is tans besig om soortgelyke aanpassings aan Medupi se eenheid 6 te doen. Dié eenheid is tans buite werking. Werk aan eenheid 1 sal in Mei vanjaar begin en eenheid 4 sal in Junie aan diens onttrek word vir dieselfde modifikasies. Eenheid 2 kom in Augustus aan die beurt, gevolg deur eenheid 5 in November.